അശോകകവല റോഡിന്റെ നിര്മ്മാണം: പൊതുമരാമത്ത് മന്ത്രിക്ക് നിവേദനം നല്കി ചെറുതോണി: റീബിള്ഡ് കേരളയില്പ്പെടുത്തി 86 കോടി രൂപ ചിലവില് നിര്മ്മാണമാരംഭിച്ച പൈനാവ് അശോകകവല റോഡിന്റെ നിര്മ്മാണം കുറ്റമറ്റ രീതിയില് പൂര്ത്തിയാക്കണമെന്നാവശ്യപ്പെട്ട് പൊതുമരാമത്ത് മന്ത്രിക്ക് വാഴത്തോപ്പ് പഞ്ചായത്ത് ഭരണസമിതി നിവേദനം നല്കി. നിര്മ്മാണത്തിലെ പിഴവുകള് ചൂണ്ടികാട്ടി ജനകീയ കമ്മറ്റി ഭരണ സമിതിക്ക് നിവേദനം നല്കിയതിനെത്തുടര്ന്നാണ് പഞ്ചായത്തുകമ്മറ്റി ചര്ച്ച ചെയ്തത്. ചര്ച്ചയില് ഭരണ പ്രതിപക്ഷ ഭേദമില്ലാതെ ഐക്യകണ്ഠമായി നിവേദനം നല്കാന് തീരുമാനിക്കുകയായിരുന്നു. പഴയറോഡിന്റെ അതേ വീതിയില് തന്നെയാണ് നിര്മ്മാണം നടത്തുന്നതെന്നും വളവുകള് നിവര്ത്തുകയോ വീതികൂട്ടുകയോ ചെയ്തിട്ടില്ലെന്നും സര്ക്കാര് മാനദണ്ഡങ്ങള് പാലിക്കാതെയാണ് പല സ്ഥലത്തും സംരക്ഷണഭിത്തികള് നിര്മ്മിച്ചിരിക്കുന്നതെന്നും, നിര്മ്മാണത്തിലെ അപാകതമൂലം പലസ്ഥലത്തും സംരക്ഷണഭിത്തിയിടിഞ്ഞുപോയതായും പലതും ഇപ്പോള് പൊളിച്ചുപണിയുകയാണെന്നും നാട്ടുകാര് പറയുന്നു. വേനല് കാലത്തെടുത്ത സര്വ്വേ പ്രകാരമാണ് നിര്മ്മാണമാരംഭിച്ചത്. മഴക്കാലമായതോടെ റോഡിലൂടെ വെള്ളമൊഴുകുന്നത് പതിവായിരിക്കുകയാണ്.പുതിയ സര്വ്വേ നടത്തുകയും ആവശ്യമായ മാറ്റംവരുത്തി നിര്മ്മാണം പൂര്ത്തിയാക്കണമെന്നാവശ്യപ്പെട്ടാണ് മന്ത്രിക്ക് പരാതി നല്കിയതെന്ന് പ്രസിഡന്റ് ജോര്ജ്ജ് പോള് അറിയിച്ചു.